Tilflyttere fra den anden side af Storebælt

Foto: Colourbox

Denne analyse ser på 40-49-årige, som både er født i Danmark og bosiddende i landet i slutningen af 2023. 13 pct. af 40-49-årige havde bopæl på den anden side af Storebælt end fødselskommunens beliggenhed, mens 87 pct. boede og var født på samme side af Storebælt. Analysen undersøger, hvad der kendetegner tilflytterne fra den anden side af Storebælt i forhold til øvrige 40-49-årige.

25. februar 2025


Af Lonnie Graversgaard Jensen og Magnus Nørtoft

Analysens hovedkonklusioner:

Få 40-49-årige er tilflyttere fra den anden side af Storebælt. 8,4 pct. af 40-49-årige, som boede i Vestdanmark i 2023, var tilflyttere født på den anden side af Storebælt. Blandt beboerne i Østdanmark var 18,4 pct. tilflyttere født i Vestdanmark.

Andelen af tilflyttere fra Vestdanmark er størst i hovedstadskommunerne. Andelen af 40-49-årige tilflyttere fra Vestdanmark var højest i kommunerne Frederiksberg (31 pct.), København (30 pct.) og Gentofte (27 pct.) i 2023.

Andelen af tilflyttere fra Østdanmark er størst på Fyn og i små ø-kommuner. Andelen af 40-49-årige tilflyttere fra Østdanmark var højest i Ærø Kommune (24 pct.), Samsø Kommune (22 pct.), Langeland Kommune (19 pct.), Svendborg Kommune (19 pct.) og Læsø Kommune (17 pct.) i 2023.

Tilflyttere fra Vestdanmark har længere uddannelse og højere indkomst end andre i samme kommune. I næsten alle kommuner i Østdanmark var medianindkomsten højere blandt tilflyttere fra Vestdanmark end blandt øvrige 40-49-årige. Forskellen skal ses i sammenhæng med, at tilflyttere fra Vestdanmark oftere end øvrige beboere i Østdanmark har en lang videregående uddannelse. I de fleste kommuner i Vestdanmark var medianindkomsten blandt tilflyttere fra Østdanmark derimod lavere end øvrige beboere i Vestdanmark.

Hent som pdf

Tilflyttere fra den anden side af Storebælt (pdf)

Vest- og Østdanmark

I denne analyse opdeles Danmark i henholdsvis Vest- og Østdanmark med Storebælt som skillelinje. Vestdanmark består af Region Syddanmark, Region Midtjylland og Region Nordjylland, mens Østdanmark omfatter Region Hovedstaden og Region Sjælland. Analysen undersøger voksne på 40-49 år, da personer i denne aldersgruppe typisk har slået sig ned mere permanent efter endt uddannelse. Analysen ser alene på de 78 pct. af 40-49-årige i 2023, der er født i Danmark. Se mere om populationen og data i boks 1.


I alt boede 560.200 personer på 40-49 år i Danmark ultimo 2023, når der tages udgangspunkt i personer født i Danmark. 54 pct. af disse 40-49-årige (305.300 personer) boede i Vestdanmark, mens 46 pct. (254.900 personer) boede i Østdanmark, jf. højre side af figur 1.


Langt størstedelen af 40-49-årige var født og bosat på samme side af Storebælt i 2023. Blandt personer bosiddende i Vestdanmark var 8,4 pct. født i Østdanmark, mens 18,4 pct., som var bosiddende i Østdanmark, blev født i Vestdanmark. I alt var 87,1 pct. af 40-49-årige, som blev født i Danmark, født på samme side af Storebælt, som de boede i 2023[note 1].

Figur 1. 40-49-årige født i Vest- og Østdanmark i 1974-1983 og bosiddende i Danmark i 2023

Anm.: Befolkningen er opgjort ultimo året og omfatter kun personer født i Danmark.

Kilde. Befolkningsregisteret


Boks 1. Population og data

Denne analyse deler landet i hhv. Vest- og Østdanmark ved Storebælt. Vestdanmark omfatter alle kommuner i regioner vest for Storebælt (Region Syddanmark, Region Midtjylland og Region Nordjylland), mens Østdanmark omfatter kommuner i regioner øst for Storebælt (Region Sjælland og Region Hovedstaden).


Inddelingen medfører, at de fleste tilflyttere, som indgår i analysen, vil have flyttet sig relativt langt ift. deres fødested. Tilflyttere over lange afstande inden for Øst- eller Vestdanmark undersøges imidlertid ikke i analysen. Det gælder fx personer født i Nordjylland og bosiddende i Sønderjylland eller født på Lolland og bosiddende i Nordsjælland. Disse personer udgør imidlertid en meget lille del af 40-49-årige født og bosiddende på samme side af Storebælt. Fx. var under én procent af 40-49-årige født og bosiddende i Vestdanmark født i Region Syddanmark eller Region Nordjylland og bosiddende i den modsatte af de to regioner i 2023.


Analysen tager udgangspunkt i voksne på 40-49 år, som blev født i Danmark og var i befolkningen i 2023. Aldersgrænsen på 40 år er valgt, da unge voksne på 18-39 år som gruppe flytter oftere end ældre voksne over 39 år, jf. Statistikbanken - Samtlige flytninger efter køn og alder.


Analysen ser bort fra personer, som er født i udlandet (22 pct. af alle 40-49-årige i befolkningen i 2023) og personer med ukendt fødested (under 1 pct.). At man er født i udlandet, er ikke definerende for, hvorvidt man er af dansk oprindelse, jf. statistikdokumentationen for befolkningsstatistikken. Fx er alle efterkommere født i Danmark.

Data

Oplysninger om bopælskommuner, fødested og alder er hentet fra Befolkningsregisteret. Data for indkomst er hentet i Indkomstregisteret, mens uddannelsesoplysninger stammer fra Registeret for højst fuldførte uddannelse.


40-49-årige i denne analyse er født i årene 1974-1983. I 1978 ændredes fødselsregistreringsstedet fra at være fødested til at være mors bopælsadresse. Ændringen medførte, at langt færre blev registeret som født i kommuner, hvor der lå et hospital. I analysen er fødestedet derfor alene placeret i Øst- eller Vestdanmark. Det vurderes, at ændringen i registreringspraksis ikke har betydning for denne analyses deling i Vest- og Østdanmark.

Andelen af tilflyttere født på den anden side af Storebælt skal ses i sammenhæng med antallet af personer født i henholdsvis Vest- og Østdanmark, jf. figur 1. Når flere 40-49-årige er født i Vest- end i Østdanmark, vil der også være flere, som potentielt kan være flyttet fra Vest- til Østdanmark. Samtidig vil der være færre, som er født og bosiddende i Øst- end i Vestdanmark, hvorfor det samme antal tilflyttere vil udgøre en større andel af beboerne til Østdanmark end i Vestdanmark. Den større andel tilflyttere i Østdanmark end i Vestdanmark kan også ses i sammenhæng med den generelle befolkningsudvikling med tilflytning til de store byer og i særdeleshed København[note 2].


I det følgende betragtes 40-49-årige bosiddende i en bestemt kommune, i forhold til om de er født på den anden side af Storebælt eller ej.

Tilflyttere fra den anden side af Storebælt i kommunerne

Andelen af tilflyttere fra den anden side af Storebælt blandt 40-49-årige er størst i kommunerne tæt på København. Figur 2 viser andelen af 40-49-årige bosat i kommunen i 2023, som er født på den modsatte side af Storebælt. Øst for Storebælt var andelen af tilflyttere fra Vestdanmark højest i kommunerne Frederiksberg (31 pct.), København (30 pct.) og Gentofte (27 pct.). Andelen af tilflyttere fra Østdanmark vest for Storebælt var højest i Ærø (24 pct.), Samsø (22 pct.), Langeland (19 pct.), Svendborg (19 pct.) og Læsø (17 pct.) kommuner. Generelt var andelen af tilflyttere fra Østdanmark bosiddende vest for Storebælt i 2023 højere i kommunerne på Fyn og de små ø-kommuner.


Se andelen af tilflyttere i samtlige kommuner i bilag 1.

Figur 2. Andel 40-49-årige født på modsatte side af Storebælt fordelt på bopælskommune. 2023

Anm.: Bopæl er opgjort ultimo året. Omfatter kun personer født i Danmark.

Kilde. Befolkningsregisteret

Indkomstforskelle i kommunerne

I dette afsnit sammenlignes indkomsten blandt 40-49-årige tilflyttere fra den anden side af Storebælt med øvrige 40-49-årige beboere i samme kommune. De øvrige 40-49-årige beboere i samme kommune er her personer født på samme side af Storebælt, som kommunen ligger. Vi sammenligner medianindkomsten og bruger personindkomst i alt, før skat, jf. boks 2.[note 3]


Medianindkomsten varierede mellem personer født i Vest- og Østdanmark i kommunerne i 2023. Figur 3 viser forskellen på medianindkomsten for tilflyttere fra den anden side af Storebælt og øvrige beboere i kommunen på 40-49 år i 2023. I orange kommuner havde tilflyttere fra den anden side af Storebælt højere medianindkomst end øvrige 40-49-årige. I grønne kommuner var det omvendt. Medianindkomsten var højere for tilflyttere fra Vestdanmark i langt de fleste kommuner øst for Storebælt. Omvendt var medianindkomsten lavere for tilflyttere fra Østdanmark i de fleste kommuner vest for Storebælt.


Øst for Storebælt var forskellen i medianindkomst mellem tilflyttere fra Vestdanmark og øvrige 40-49-årige størst i nærheden af København. Forskellen var i 2023 højest i kommunerne Ballerup (126.900 kr.), Hørsholm (122.200 kr.) og Gentofte (119.100 kr.).


Vest for Storebælt var medianindkomsten oftest højest blandt 40-49-årige, som også var født i Vestdanmark. Det gjorde sig gældende i 44 af de 51 kommuner i Vestdanmark. Forskellen mellem de to grupper af 40-49-årige var størst i kommunerne Langeland (91.500 kr.), Morsø (84.900 kr.) og Samsø (75.600 kr.).

Figur 3. Forskel i medianindkomst mellem 40-49-årige tilflyttere fra den anden side af Storebælt og øvrige 40-49-årige i kommunen. 2023

Anm.: I orange kommuner er medianindkomsten højest blandt tilflyttere fra den anden side af Storebælt. I grønne kommuner er medianindkomsten højest blandt personer født på samme side af Storebælt, som kommunen ligger i. Omfatter kun personer født i Danmark.

Kilde. Befolkningsregisteret og Indkomstregisteret.


Boks 2. Indkomst og uddannelse

Når denne analyse sammenligner indkomst, bruges personindkomst i alt, før skat mv., som er summen af erhvervsindkomst, offentlige overførsler, private pensioner, formueindkomst og anden personlig indkomst. Analysen sammenligner medianindkomst, som er den midterste indkomst i en gruppe. Medianindkomsten er mindre påvirket af enkelte meget høje indkomster end gennemsnitsindkomsten.


Uddannelsesgrupperne i denne analyse er personernes højest fuldførte uddannelse ultimo september 2023 og er baseret på DISCED-15-klassifikationen.

Indkomst og uddannelse følges i nogen grad ad, så folk med længere uddannelse også oftere har en højere indkomst. Tilflyttere fra Vestdanmark bosiddende i Østdanmark havde fx oftere en lang videregående uddannelse (42 pct. i 2023) end personer, som både var født og boede i Østdanmark (19 pct. i 2023). For i nogen grad at tage højde for, at personer med forskellig uddannelse har forskellig medianindkomst opgøres indkomstforskellene i de enkelte kommuner i det følgende inden for fire forskellige uddannelsesgrupper:

Uden erhvervskompetencegivende uddannelse[note 4]

Erhvervsfaglig- eller kort videregående uddannelse

Mellemlang videregående- eller bachelor uddannelse

Lang videregående- eller ph.d. uddannelse


Inden for den samme kommune er der blandt 40-49-årige i samme uddannelsesgruppe forskel på medianindkomsten blandt personer født i hhv. Vest- og Østdanmark, jf. figur 4. Forskellen i medianindkomst er imidlertid mindre end forskellene i figur 3, hvor der ikke er opdelt på uddannelsesgrupper.


Inden for de fleste uddannelsesgrupper var medianindkomsten i 2023 overvejende højere blandt tilflyttere fra Vestdanmark end blandt øvrige beboere i kommunerne i Østdanmark. Omvendt var medianindkomsten overvejende lavere blandt tilflyttere fra Østdanmark end blandt øvrige 40-49-årige i kommunerne vest for Storebælt. Indkomstforskellen var i 2023 størst blandt personer uden erhvervskompetencegivende uddannelse. Derefter fulgte personer med erhvervsfaglig- eller kort videregående uddannelse og derefter personer med mellemlang videregående eller bachelor i 2023. Blandt personer med lang videregående uddannelse eller ph.d. var forskellene i medianindkomst mere blandet.

Figur 4. Forskel i medianindkomst mellem 40-49-årige tilflyttere fra den anden side af Storebælt og øvrige 40-49-årige i kommunen fordelt på uddannelsesgrupper. 2023

Anm.: *I enkelte kommuner er der færre end fem tilflyttere inden for en bestemt uddannelsesgruppe, hvorfor data er diskretioneret. Opgørelsen omfatter alene personer født i Danmark

Kilde. Registeret for højst fuldførte uddannelse og Indkomstregisteret.

Bilag

Bilag 1. Personer i kommuner født på den modsatte side af Storebælt

Tabel 1. 40-49-årige født på den modsatte side af Storebælt. Bopæl i 2023


Kommune 


Andel af alle født i Danmark, pct.


Pers. født i Danmark

Frederiksberg
31
9 100

København
30
54 000

Gentofte
27
7 200

Rudersdal
26
5 600

Furesø
24
4 400

Lyngby-Taarbæk
24
5 600

Ærø
24
400

Allerød
23
2 900

Dragør
23
1 800

Samsø
22
300

Gladsaxe
20
6 500

Hørsholm
20
2 200

Langeland
19
1 000

Svendborg
19
6 100

Fredensborg
18
3 600

Hvidovre
18
5 700

Læsø
17
100

Tårnby
17
5 100

Glostrup
16
2 000

Herlev
16
2 800

Hillerød
16
5 200

Lejre
16
3 300

Roskilde
16
9 400

Rødovre
16
4 100

Ballerup
15
4 600

Egedal
15
5 000

Greve
15
4 900

Vallensbæk
15
1 400

Faaborg-Midtfyn
14
5 300

Helsingør
14
5 600

Nyborg
14
3 300

Solrød
14
2 800

Fanø
13
300

Assens
12
4 200

Frederikssund
12
4 500

Høje-Taastrup
12
4 300

Odense
12
17 500

Ringsted
12
3 700

Sorø
12
3 300

Albertslund
11
2 100

Køge
11
6 100

Middelfart
11
4 200

Stevns
11
2 400

Bornholm
10
3 600

Brøndby
10
2 700

Fredericia
10
5 300

Gribskov
10
3 800

Holbæk
10
7 500

Kalundborg
10
4 900

Kerteminde
10
2 300

Nordfyns
10
3 200

Odsherred
10
2 900

Vejle
10
11 900

Faxe
9
3 800

Halsnæs
9
2 900

Ishøj
9
1 600

Kolding
9
9 600

Slagelse
9
7 600

Aarhus
8
28 400

Billund
8
2 500

Hedensted
8
5 200

Horsens
8
9 800

Mariagerfjord
8
4 200

Næstved
8
8 600

Odder
8
2 400

Silkeborg
8
10 500

Struer
8
1 900

Syddjurs
8
4 500

Sønderborg
8
6 300

Tønder
8
3 000

Varde
8
4 700

Vejen
8
4 500

Vesthimmerlands
8
3 500

Vordingborg
8
4 200

Aabenraa
7
5 200

Aalborg
7
20 500

Favrskov
7
5 900

Frederikshavn
7
5 400

Guldborgsund
7
5 800

Haderslev
7
5 300

Herning
7
8 900

Ikast-Brande
7
4 300

Morsø
7
1 800

Norddjurs
7
3 400

Ringkøbing-Skjern
7
5 300

Skanderborg
7
7 900

Skive
7
4 400

Thisted
7
3 900

Viborg
7
10 200

Brønderslev
6
3 900

Esbjerg
6
10 700

Holstebro
6
5 900

Jammerbugt
6
4 000

Lemvig
6
1 600

Lolland
6
3 600

Randers
6
10 500

Rebild
6
3 500

Hjørring
5
6 200

Anm.: Antal er afrundet til hele hundrede.

Kilde. Befolkningsregisteret

Noter

DST Analyse 2019:19, De fleste flytter over korte afstande viser, at langt de fleste flyttede under 25 km i 2018. [ ↑ ]

Jf. fx figur 3 i DST Analyse 2020:14, Østeuropæere modvirker befolkningstilbagegang i landkommunerne [ ↑ ]

Opgøres forskellene på medianindkomsterne i kommunerne mellem personer født vest og øst for Storebælt efter familieækvivalerede indkomster i stedet for personindkomst i alt, fås nogenlunde det samme billede som i figur 3. [ ↑ ]

Personer uden erhvervskompetencegivende uddannelse har grundskole eller gymnasium som deres højest fuldførte uddannelse. [ ↑ ]

Kontakt:

Lonnie Graversgaard Jensen
Telefon: 30 35 72 92
Mail: lnj@dst.dk

Magnus Nørtoft
Telefon: 42 46 19 45
Mail: mnt@dst.dk